Foto’s: Vyfjarige gewond in rooftog by Emperors PalaceFoto: @ewnreporter/Twitter Lt. Kol. Lungelo Dlamini, woordvoerder van die polisie, sê die polisie het ŉ wenk ontvang dat 19 mans die casino gaan beroof. Die polisie het die groep gewapende mans by die ingang van die casino voorgekeer waarna ŉ skietgeveg uitgebreek het. Twee van die vermeende rowers is gewond en drie is in hegtenis geneem. Die twee wat gewond is, is onder polisiebewaking in die hospitaal. Dlamini sê ŉ vyfjarige dogtertjie is ook in die skietgeveg beseer nadat ŉ dwaalkoeël haar skrams teen die kant van haar kop getref het in die casino se hotel. Sy is na ŉ nabygeleë hospitaal gehaas vir behandeling. Dlamini sê die polisie het die oorblywende rowers agternagesit en nog vyf is in hegtenis geneem. Hy sê drie AK47-aanvalsgewere, vier pistole en een rewolwer is in die 10 mans se besit gevind. Dlamini sê die polisie soek steeds na die ander nege rowers. Die rooftog by Emperors Palace kom presies drie maande nadat 20 rowers Carnival City in Brakpan beroof het. Twee veiligheidswagte en ’n polisieman is in die voorval gewond. [nggallery id=122] Lees ook: Rooftog by Emperors Palace